Við upphaf fundarins í Vladivostok . Kim Jong un og Vladimir Pútin . Kim Jong un , einræðisherra í N-Kóreu og Vladimir Pútin , forseti Rússlands , hittust á fyrsta fundi sínum í Vladivostok í Rússlandi fimmtudaginn 25. apríl . Rússar fagna viðleitni stjórnar N-Kóreu til að skapa eðlileg samskipti við Suður-Kóreu og Bandaríkin , segir Pútin . „ Samskipti okkar standa á djúpum sögulegum rótum , “ sagði Kim þegar fundur þeirra Pútins hófst . „ Ég vona að viðræður okkar marki mikilsverðan áfanga . “ Pútin sagði að heimsókn Kims til Rússlands yrði til að auka skilning Rússa á því hvernig mætti leysa úr stöðu mála á Kóreuskaga og hvað Rússar gætu gert til að ýta undir jákvæðu þróunina þar um þessar mundir . Nú eru um 10.000 verkamenn frá N-Kóreu í Rússlandi en vegna alþjóðlegra efnahagsþvingana gegn N-Kóreu ber þeim að hverfa til síns heima fyrir árslok . Verkamennirnir eru mikilvæg tekjulind fyrir Kim og stjórn hans . Neyðist Kim til að afsala sér þessum tekjum er líklegt að hann vilji meiri efnahagsaðstoð frá Rússum . Pútin og Kim hafa aldrei hist áður og nú er Kim í fyrstu opinberu heimsókn sinni til Rússlands . Kim ferðast í brynvarðri járnbrautarlest og kom til Rússlands um landamæraborgina Hasan miðvikudaginn 24. apríl á leið sinni til hafnarborgarinnar Vladivostok við Kyrrahaf . Þeir Pútin hittast í háskólahverfi á Russkíj-eyju . Kim snýr aftur til N-Kóreu föstudaginn 26. spríl að sögn rússneskra yfirvalda sem sögðu ekki líklegt að gefin yrði út sameiginleg tilkynning að toppfundinum loknum . Norður-Kóreumenn líta á Kínverja sem helstu bandamenn sína en tengsl ráðamanna landsins og Rússa voru mikil á tíma Sovétríkjanna og í kalda stríðinu . Jósef Stalín , einræðisherra í Rússlandi , réð úrslium um að afi núverandi einræðisherra í N-Kóreu , Kim Il sung , kæmist til valda í N-Kóreu árið 1948 .